Die Pos | News | Kom luister na trekker-gebrul by museum
Kom luister na trekker-gebrul by museum
02 March 2018 l Ronél van Jaarsveld l Views: 807 l 22 days ago
Die Settlers trekker- en enjinklub hou op Saterdag 17 Maart vanaf 09:00 tot 15:00 'n opedag. Verskeie van die waardige ou masjiene sal aangeskakel word en trekkergeesdriftiges kan hul kom verlekker in die gebrul.
'n Groep antieke trekkergeesdriftiges se kreatiwiteit en ure se harde werk het verskeie ou masjiene weer uit die dood laat herrys.
Die Settlers trekker- en enjinklub hou op Saterdag 17 Maart vanaf 09:00 tot 15:00 'n opedag in Settlers waar belangstellendes dié statige ou trekkers kan bekyk. Die trekkers en enjins kom meestal uit die tydperk van 1929 tot 1960.
Die trekkergeesdriftiges se klub bestaan reeds sedert 2010 en die lede is almal tussen 70 en 80 jaar oud, het Robbie Weir van die klub aan Die Pos vertel. Hulle is meestal afgetrede boere. Vyf van hulle woon in die Kokanje-aftreeoord buite Modimolle.
Die klub se museum vir antieke trekkers het tot stand gekom nadat Suid-Afrika die wêreldrekord vir die grootste aantal gerestoureerde trekkers wat gelyktydig ploeg, in die Vrystaat verbeter het," het Weir vertel.
Altesame 730 trekkers van regoor die land het aan die Great 400 Working-byeenkoms deelgeneem.
"Ná die byeenkoms het ons al hierdie mooi gerestoureerde trekkers gehad en besluit om 'n museum te begin sodat ons kon aanhou met hierdie speletjie," het hy gelag.
Die klub spog deesdae met 35 trekkers en 40 enjins wat almal in werkende toe-stand is. "Dit is die ou enjins wat die interessantste is. Ná 1930 is al die enjins meestal op dieselfde manier gebou, maar in die era vooraf het baie mense hul eie enjins gebou. Dit is 'n uitdaging om dié oues weer te laat werk. 'n Mens moet eers probeer uitwerk hoe die bouer die enjin wou laat werk het voordat 'n mens dit kan herstel. Daar is nie handleidings daarvoor beskikbaar nie en dit verg kopkrap!" het Weir gesê.
Die trekker-opbouery is 'n ernstige besigheid. "Ons kom elke Woensdag bymekaar en ons almal weet: as jy doodgaan, mag jou begrafnis nie op 'n Woensdag wees nie, anders het jy niemand om jou kis te dra nie," het Weir gespot.
"Ons is baie dankbaar vir die sakelui wat ons ondersteun met ingenieurswerke, bande, verf en verfwerk," het Weir gesê.
Die museum kan per afspraak besoek word.
Vir meer inligting oor die museum of die klub se opedag, bel vir Weir by tel. 073 339 5872 of vir Hannes van Heerden by tel. 082 651 2885.